[{"text_idx": "#000001", "text": "Kontseptuaalse moekunstniku Marit Ilisoni looming on idealistlik ja kompromissitu. Kollektsioon \u201eTeine\u201d astub postmodernistlikust paradigmast va\u0308lja julge maailmaparandusliku hoiaku ning kindlate eetiliste va\u0308a\u0308rtustega."}, {"text_idx": "#000003", "text": "Ko\u0303igepealt, iga po\u0303lvkond peab oma anded ikka ise ajalukku kirjutama. Sest nagu laulab armsalt kokutades The Who, vo\u0303ib u\u0308ks po\u0303lvkond teisele pinda ka\u0308ia juba ainuu\u0308ksi oma olemasoluga, ra\u0308a\u0308kimata sellest, et parasjagu valitsev tundub pealetulevale sageli ku\u0308lm ja karjeristlik ega pruugi tekitada soovi saada nendesarnaseks vo\u0303i vastupidi. U\u0308leminekuu\u0308hiskondades kannatab po\u0303lvkondadevaheline empaatia lahknevate elukogemuste to\u0303ttu muidugi eriliselt ja nii on ka minu s\u030cansid saada pihta Marit Ilisoni loomingule kordades suuremad kui, u\u0308tleme, saada pihta Malle Leisi vo\u0303i Mall Nukke loomingule. Sest mina ja Marit jagame po\u0303lvkondlikku kogemust \u2013 sotsiaalmeedia ja odavlennufirmade, informatsiooni ja tehnoloogia demokratiseerumise oma, milles puudub \u2013 andke ka meile andeks \u2013 automaatne aukartus kehtivate tavade ja olemasolevate struktuuride ees ajal, mil teadmised ja tehnoloogia on ho\u0303lpsamini ka\u0308ttesaadavad kui eales varem. Fotoaparaadid, filmikaamerad, elektrikitarrid ja su\u0308ntesaatorid, teksti to\u0303lkivad ja toimetavad, pilti ja heli to\u0308o\u0308tlevad masinad, tasuta serverid, kirjakastid ja kodulehed, tasuta infovahetus u\u0308le veebi ja veebipo\u0303hised u\u0308leilmsed tutvused \u2013 ko\u0303igeks selleks ei ole enam ilmtingimata vaja vanu suuri institutsioone! Kahtlemata on see info ja tehnika ka\u0308ttesaadavuse eufooria ajutine, ent juhtumisi on see siin just nu\u0308u\u0308d ja praegu ning vist mitte kunagi varem ei ole enese u\u0308lesto\u0308o\u0308tamine olnud oma pa\u0308ritolu ja etteantud vo\u0303imalusi trotsides nii lihtne. Allja\u0308rgnev on minu tagasihoidlik katse panna kirja oma po\u0303lvkonnakaaslase Marit Ilison kuulsusrikkad teod ka\u0308esoleval aastal ja kui see sissejuhatus sai pisut lennukas, siis vo\u0303ib see tulla sellest, et istun seda kirja pannes odavlennufirma lennukis kuskil o\u0303htuse Kesk-Euroopa kohal."}, {"text_idx": "#000004", "text": "Marit Ilison on u\u0308ks eredaid na\u0308iteid meie po\u0303lvkonna hakkajatest ning end ise u\u0308les to\u0308o\u0308tanud inimestest. Vo\u0303ttis ka\u0308tte ning elas ja omandas pa\u0308rast kooli lo\u0303ppu kogemusi Euroopa erinevates suurlinnades. Vo\u0303ttis ka\u0308tte ning o\u0303ppis ansambli Va\u0308ljaso\u0303it Rohelisse jaoks a\u0308ra trummima\u0308ngu. Vo\u0303ttis ka\u0308tte ning tegi kevadel koos ema ja vennaga oma kodust pitsarestorani. Vo\u0303ttis ka\u0308tte ning tegi su\u0308gisel va\u0308ikeste vahedega a\u0308ra isikuna\u0308ituse, grupina\u0308ituse, uue kollektsiooni esitluse ja veebipoe. Kui see ei ole see ettevo\u0303tlikkus, mida meil loomemajanduse sildi all kunstnikes pu\u0308u\u0308takse a\u0308rgitada, siis ma ei tea, mis see on. Ent seda eeskujuks seada jumala eest ei tohi, sest u\u0308kski kunstnik ei peaks tegelikult niimoodi to\u0308o\u0308tama \u2013 rahuldades ajastu po\u0308o\u0308raseid no\u0303udmisi olla u\u0308heaegselt nii turu vajadusi mo\u0303istev kui u\u0308hiskonnakriitiline, nii kahe jalaga omas ajas elav kui maailmarevolutsiooni planeeriv, nii va\u0308lkkiire ja viljakas kui su\u0308venev ja su\u0308gav ja mitmekihiline. Niisiis, olgu Marit Ilison teile hoiatavaks eeskujuks! Mida Mariti puhul aga kahtlemata esile to\u0303sta, on seesama automaatse aukartuse puudumine kehtivate tavade suhtes, harjumus seada status quo\u2019t ku\u0308simuse alla ning julgus olla sinisilmselt idealistlik ja kompromissitu. Oma loominguga ei allu Marit ha\u0308sti olemasolevatele jaotustele, nagu \u201emood\u201d, \u201ekunst\u201d vo\u0303i \u201eettevo\u0303tlus\u201d, olles neid ko\u0303iki korraga ja nihutades oma to\u0308id vabalt selliste erinevate institutsionaalsete situatsioonide vahel nagu moeetendus, valge kuup vo\u0303i veebipood. Ning valdkondadevaheline ma\u0308a\u0308ratlus \u201ekontseptuaalne mood\u201d, mis ja\u0308i Maritile ku\u0308lge tema rahvusvahelist ta\u0308helepanu pa\u0308lvinud projektiga \u201e70 puuvillast kitlit\u201d, kinnistub sellesu\u0308giseste ettevo\u0303tmiste valgel veelgi."}, {"text_idx": "#000005", "text": "Ko\u0303ige olulisem selles pikas reas on vist ikkagi see, et u\u0308le nelja aasta sai sel su\u0308gisel na\u0308ha Marit Ilisoni teist naistekollektsiooni. Kultuurikatla aias septembri lo\u0303pus esitletud mitmeta\u0308hendusliku nimega \u201eTeine\u201d oli ja\u0308llegi ko\u0303ike muud kui see, mida me oleme harjunud daamide moega seoses ette kujutama. See oli edevuse laada vastand, u\u0308leni tume, u\u0308heaegselt pidulik ja argine, ent, mis ko\u0303ige ha\u0308mmastavam, peaaegu luterlikult kasin, to\u0303stes talje, dekoltee, o\u0303lgade vo\u0303i sa\u0308a\u0308rte asemel esile hoopis kandja na\u0308o ja ka\u0308ed ning lastes tumeda kanga taustal tulla esile ilmetel, hoiakutel, kandja sisemisel ilul ja energial. Kollektsioon ro\u0303hutab ro\u0303ivaste asemel pigem kandja isiksust. See on pu\u0308hendatud pa\u0308risinimestele ja vist ka andunud tegutsejatele kultuurivaldkonnas: \u201eUus kollektsioon on inspireeritud Mariti tegusatest so\u0303brannadest. Neist, kes jo\u0303uavad tolmustelt vo\u0303tteplatsidelt o\u0303htustele raamatuesitlustele ning jo\u0303uavad vahepeal veel ku\u0308mme imet korda saata.\u201d[1] Ro\u0303ivad ise kujutavad endast musti ja tumesiniseid lihtsalo\u0303ikelisi kleite ja mugavaid toppidega seelikuid, mis on avarad istumiseks ja astumiseks, sageli varustatud taskutega, ning mille rafineeritus tuleb va\u0308lja pigem peenes ra\u0308tsepato\u0308o\u0308s ja erineva o\u0303hulisuse ja langevusega kangaste valikus. Miskipa\u0308rast meenuvad mulle Mariti kollektsioonile mo\u0303eldes kunstiteadlase Mai Levini so\u0303nad u\u0308hest kunstimuuseumi raamatukogu riiulite vahel toimunud vestlusest, kus ta u\u0308tles mulle peaaegu vandeseltslaslikult, et tead, ha\u0308belikkus kunstis vo\u0303ib olla teinekord a\u0308a\u0308retult vo\u0303luv (andes noorele kolleegile justkui mo\u0303ista, et otsi ha\u0308belikku!, otsi pu\u0308hendunut!). Mariti kollektsioonis ta\u0308histab va\u0308line ujedus justkui igatsust sisemiste va\u0308a\u0308rtuste ja\u0308rele ajal, mil va\u0308a\u0308rtused on u\u0308hiskonnas passe\u0301, igavad, aegunud, tagurlikud. Ja selles on julgust o\u0308elda lahti eelmise po\u0303lvkonna arusaamadest, arvestades, et meie po\u0303lvkond on tulnud kunsti ajal, mil postmodernistlikud hoiakud, topeltiroonia ja suurte narratiivide va\u0308ljanaermine olid veel aktuaalsed ning moes. Sest vaevalt oleks keegi julgenud kirjutada ku\u0308mme aastat tagasi pressiteates ja\u0308rgmist: \u201eMariti riided on nagu head so\u0303brad, kes sind hoiavad ja kelle eest sina tahad hoolitseda. See on aeglane ja kauakestev mood.\u201d"}, {"text_idx": "#000008", "text": "Mulle meeldis selles valguses u\u0308ks Mariti aastatetagune, noore ja vihasena kirjutatud artikkel Eesti Ekspressis, kus ta vo\u0303rdles moeto\u0308o\u0308stust Hayao Miyazaki \u201eVaimudest viidud\u201d tegelase Na\u0308otuga, sest \u201eta\u0308napa\u0308evane moeto\u0308o\u0308stus ei erine na\u0308ota kujust kuidagi \u2013 masse sa\u0308ra ja kullaga peibutades on ta end ta\u0308is so\u0308o\u0308nud glamuuri, kaotanud oma hinge ja (taas)toodab end ressursist, mida tegelikult kuskil ei ole. Staarid, trendid, blogijad \u2013 suur roosa mull, mida ko\u0303rvaltvaataja vesise suuga ja\u0308lgib, ajakirjast kuulekalt na\u0308puga \u201euue musta\u201d ja\u0308rge otsides.\u201d[2] Marit leidis toona, et vana hea haute couture\u2019i to\u0308o\u0308stusliku pre\u0302t-a\u0300-porter\u2019iga asendamine algatas suure hingega ro\u0303ivakunsti va\u0308ljasuremise ning ta\u0308na ei ole tippmoel enam midagi pistmist hinge vo\u0303i kunstiga: \u201eKuigi jah, moekunstnikku kui autorit ja loojat pean siiski samasuguseks kunstnikuks nagu skulptorit vo\u0303i graafikutki, ent tema looming on puhas a\u0308riline objekt. O\u0303nneks on olemas kontseptuaalseid moekunstnikke, kes va\u0308a\u0308ristavad ro\u0303ivaid su\u0308gavate ideede vo\u0303i probleemika\u0308sitlustega ja hakkavad vastu kommertsmoele...\u201d[3] Ra\u0308a\u0308kides hundist, Kultuurikatla aia kollektsiooni esitlust saatis galeriis HOP installatsioon \u201eTeine\u201d, mis pani ku\u0308sima mitmeid ku\u0308simusi. Kui kaugele annab ro\u0303ivast kontseptuaalseks muutes minna? Kas laest rippuvad tuhanded peened mustad viskoosno\u0308o\u0308rid, mis katavad installatsiooni siseneja keha nagu valatult, on ka\u0308sitletavad ro\u0303ivana? Marit seob end siin selgelt kontseptuaalse traditsiooniga kaasaegses kunstis, olles tru\u0308kkinud na\u0308ituse seinale u\u0308htlasi so\u0303naraamatust pa\u0308rit \u201eteise\u201d definitsiooni. Ent kahtlemata on siia peidetud ka visuaalseid viiteid globaalsetele probleemidele, na\u0308iteks must vihm kui o\u0308kokatastroofi su\u0308mbol, mida kunstnik kutsub tumeda tulevikuennustusena pigem hetkeks fu\u0308u\u0308siliselt kogema kui mugavalt pealt vaatama."}, {"text_idx": "#000009", "text": "Ent Mariti tegemistest ko\u0303ige ma\u0308lluso\u0308o\u0308bivam on sel su\u0308gisel vist ikkagi meile ko\u0303igile tuttavatest no\u0303ukogudeaegsetest tekkidest o\u0303mmeldud mantlikomplekt \u201eMagada tahaks\u201d Tanel Veenre kureeritud na\u0308itusel \u201eKaamos\u201d Eesti Tarbekunsti- ja Disainimuuseumis. Esimene impulss: neis vammustes on midagi a\u0308a\u0308retult sooja ja igatsevat ning Marit on suutnud anda meie po\u0303lvkonna lapsepo\u0303lvenostalgiale vormi, milles puudub ta\u0308ielikult viide no\u0303ukogude aja brutaalsusele, naeruva\u0308a\u0308rsusele vo\u0303i u\u0308leideologiseeritusele, mis on kesksed postsotsialistlikus nostalgiadiskursuses. Teine impulss: villastelt tekkidelt igituttavad ja alati nii argise ja turvalisena mo\u0303junud lilled ja mustrid on saanud siin uue uhke elu ja voogavad vaat et majesteetlikult mantlite rinnaesistel ja alla\u0308a\u0308rtes, ent selle muundumise ka\u0308igus on miskipa\u0308rast la\u0308inud kaotsi nende lapsepo\u0303lvest pa\u0308rit soojus ja pehmus, turvalisse unne vajumise vo\u0303imalus, mille teevad vo\u0303imatuks tekkidesse u\u0308kshaaval tikitud torkivad pa\u0308rlid. U\u0308heaegselt nii soe ja nii ku\u0308lm, tasaselt pahaendeline, just nagu Varka unelaul komplektile nime andnud Anton Ts\u030cehhovi novellis: \u201eA\u0308iu-kussu magama, unelaulu laulan ma...\u201d Ent unena\u0308oliselt glamuursete o\u0303htutualettide ko\u0303rval mo\u0303jub see u\u0308leto\u0308o\u0308tamise ja unevajaduse keskne kaamoseka\u0308sitlus a\u0308kki nii mittesaksikult ja ehedalt. Kas pole need kaamelivillased tekid meie perifeeria tegelik glamuur, meie ajalugu, meie grandeur!"}, {"text_idx": "#000011", "text": "Marit Ilison esitleb uut naistekollektsiooni ja avab na\u0308ituse"}, {"text_idx": "#000012", "text": "Viimasel ajal peamiselt kontseptuaalsete to\u0308o\u0308de, installatsioonide ning meestemoega tegelenud Marit Ilison tuleb u\u0308le nelja aasta moepubliku ette naistekollektsiooniga. Lisaks 28. septembril Kultuurikatla Aias toimuvale moeetendusele, kus saab na\u0308ha ka Johanna Nurmi ja k00d.ee loomingut, avab Ilison HOP galeriis 26. septembril kell 18.00 ka kohaspetsiifilise na\u0308itus-installatsiooni \u201eTeine\u201d."}, {"text_idx": "#000013", "text": "Galerii: Disainio\u0308o\u0308 moekolmik Kultuurikatla aias"}]